Fundargerð Dansþings 2019

Dansþing Dansíþróttasambands Íslands 2019 var haldið 13. maí 2019, kl. 18:00, í fundarsal ÍSÍ á 3. hæð að Engjavegi 6 í Laugardal, Reykjavík.

Dagskrá Dansþings samkvæmt lögum DSÍ:

1. **Þingsetning og staðfesting á lögmæti þingsins í samræmi við lög DSÍ.** Ólafur Már Hreinsson formaður setti þingið. Engar athugasemdir komu fram við lögmæti þingsins og lýsti hann það lögmætt.
2. **Kosning þingforseta og þingritara.** Hörður J. Oddfríðarson var kosinn þingforseti og Sandra Baldvinsdóttir þingritari.
3. **Kosning þriggja manna kjörbréfanefndar.** Samþykkt var að skipa í kjörbréfanefnd Heiðrúnu Svanhvít Níelsdóttir – HK, Ellen Dröfn Björnsdóttir – DÍK, og Kalinu Klopova – DÍH. Nefndin fór yfir kjörbréf og var niðurstaðan eftirfarandi um fjölda fulltrúa: DÍK 17, HK 9, DÍH 7, DR 5, DB 1 mættur af 3, og Hvönn 2.
4. **Skýrsla stjórnar.** Sandra Baldvinsdóttir flutti skýrslu stjórnar. Að því loknu var Ólafi Má sem fráfarandi formanni þakkað fyrir vel unnin störf í þágu DSÍ og afhent blóm.
5. **Endurskoðaðir reikningar lagðir fram og skýrðir.** Ólafur Már fór yfir reikningana og skýrði.
6. **Umræður um skýrslu stjórnar og reikninga sambandsins.**

Íris Aníta Hafsteinsdóttir tók til máls og spurði af hverju aðildarfélögin hafi ekki fengið að vita um boðsbréf á WDSF keppnir, hvernig væri hægt að sjá til þess að það gerist ekki aftur og hvert félögin eigi að leita ef DSÍ fari ekki að lögum. Þá taldi hún að stofna þyrfti aga- og siðanefnd. Einnig spurði hún af hverju það væru fleiri erlendir kennarar fyrir landsliðið úr WDC en WDSF. Jafnframt vildi hún vita hvort DSÍ greiði aðildarfélögum vegna aðstöðu fyrir landsliðsæfingar. Einnig var spurt af hverju landsliðsþjálfarar hefðu sótt sér endurmenntun fyrir keppni í Assen í nóvember sl. þar sem þetta væri WDC mót. Þá var óskað eftir sundurliðun á kostnaði vegna verktakagreiðslna til þjálfara vegna landsliðsins og hvað fælist í öðrum kostnaði að fjárhæð 1.257.908 kr. Ólafur Már svaraði að framkvæmdastjóri hefði ekki sinnt sem skyldi að áframsenda boðsbréf til félaganna og benti á að búið væri að segja framkvæmdastjóra upp. Þá benti hann á að það sé í höndum landsliðsnefndar að skipuleggja landsliðsstarfið en ekki stjórnar. Einnig benti hann á að hægt sé að leita til dómstóls ÍSÍ ef einhver telur að DSÍ fari ekki að lögum. Þá upplýsti hann að aðildarfélög fái ekki greitt fyrir aðstöðu vegna landsliðsæfinga. Jafnframt kom fram að fyrir liggur listi yfir þjálfara sem hafa komið fyrir landsliðið en ekki liggi fyrir sundurliðun. Einnig kom fram að undir önnur gjöld sé tap vegna fjársvika sem DSÍ varð fyrir. Að lokum benti hann á að þegar ákveðið hafi verið að styrkja landsliðþjálfara til menntunar hafi verið liðið það langt á árið að þeir hafi ekki haft marga möguleika til að sækja sér menntun.

1. **Skýrsla stjórnar og reikningar sambandsins borin undir atkvæðagreiðslu.** Þingforseti vakti athygli á að á Dansþingi 2018 hefði láðst að kjósa skoðunarmenn reikninga og lagði til að reikningar yrðu bornir upp til atkvæðagreiðslu án þess að skoðunarmenn hefðu yfirfarið þá. Var tillagan samþykkt með öllum greiddum atkvæðum nema einu. Reikningar sambandsins voru næst borin undir atkvæðagreiðslu og samþykktir með öllum greiddum atkvæðum nema tveimur.
2. **Fjárhagsáætlun næsta fjárhagsárs.** Ólafur Már gerði grein fyrir fjárhagsáætlun og var hún samþykkt samhljóða með öllum greiddum atkvæðum.
3. **Ávörp gesta.** Líney Rut Halldórsdóttir, framkvæmdastjóri ÍSÍ, tók til máls og greindi frá Íþróttaþingi ÍSÍ sem haldið var í byrjun maí þar sem fjölmörg mál voru rædd, s.s. um hagræðingu úrslita í íþróttum, skráningarkerfið Felix, siðareglur, nýja stefnu í þjálfaramenntun o.fl. Hún bar kveðju frá forseta ÍSÍ og nýrri framkvæmdastjórn ÍSÍ og óskaði DSÍ velfarnaðar.
4. **Tillögur mótanefndar um tímasetningar dansíþróttamóta DSÍ næsta keppnistímabil.** Kjartan Birgisson gerði grein fyrir tillögum sem lágu fyrir um tímasetningar og voru þær samþykktar samhljóða með öllum greiddum atkvæðum.
5. **Tillögur um breytingar á lögum teknar til afgreiðslu**. Engar lagabreytingar lágu fyrir þinginu.
6. **Kosning stjórnar, varastjórnar og skoðunarmanna reikninga samkvæmt tillögum uppstillingarnefndar.** Atli Már Sigurðsson formaðurgerði grein fyrir framboðum í stjórn DSÍ. Bergrún Stefánsdóttir – UMSK, var kjörin formaður til eins ár. Kosið var um tvo fulltrúa í aðalstjórn til tveggja ára og voru framboð eftirfarandi:

Eva Sveinsdóttir – ÍBH.

Guðbjörn Sverrir Hreinsson – ÍBH.

Óskar Eiríksson – UMSK.

Sandra Baldvinsdóttir – UMSK.

Örn Ingi Björgvinsson – ÍBR.

Kosningu hlutu Sandra Baldvinsdóttir og Óskar Eiríksson. Næst var kosið um tvo fulltrúa í aðalstjórn til eins árs og voru framboð eftirfarandi:

Eva Sveinsdóttir – ÍBH.

Guðbjörn Sverrir Hreinsson – ÍBH.

Örn Ingi Björgvinsson – ÍBR.

Kosningu hlutu Guðbjörn Sverri Hreinsson og Eva Sveinsdóttir. Varamenn voru kosnir í eftirfarandi röð:

Jóhann Gunnar Arnarsson – ÍBH.

Örn Ingi Björgvinsson – ÍBR.

Skoðunarmenn ársreikninga voru kosin Sigríður Biering – DÍK og Heiðrún Svanhvít Níelsdóttir – HK. Til vara var kosin Ingibjörg Gunnarsdóttir – DÍH.

1. **Kosning fulltrúa á Íþróttaþing ÍSÍ.** Ekki var kosinn fulltrúi þar sem Íþróttaþing verður ekki á næsta starfsári.
2. **Önnur mál**

- Ellen Dröfn Björnsdóttir – DÍK þakkaði Ólafi Má fráfarandi formanni fyrir vel unnin störf í þágu dansíþróttarinnar og færði honum gjöf.

- Kjartan Birgisson flutti svohljóðandi tillögu um ályktun til stjórnar: „Dansþing samþykkir að hvetja stjórn DSÍ (Dansíþróttasamband Íslands) að breyta keppnisgjaldi og aðgöngumiða á dansíþróttamót sem haldin eru á vegum DSÍ í að aðeins verði borgað keppnisgjald og aðgangur verður frír inn á keppnina.“ Kjartan gerði nánari grein fyrir tillögunni og rökstuðning fyrir henni. Guðbjörn Sverrir Hreinsson lagði fram breytingatillögu um að bætt verði við að stjórn DSÍ skuli leita allra leiða til að auka áhorf á dans og aðsókn á keppnir. Ályktunin með breytingatillögunni var samþykkt samhljóða með öllum greiddum atkvæðum.

- Ólafur Már Hreinsson flutti eftirfarandi tillögu að ályktun til stjórnar, um upptöku iðkendagjalds á aðildarfélög: „Dansþing samþykkir að hvetja stjórn DSÍ (Dansíþróttasamband Íslands) til að taka upp iðkendagjald á aðildarfélög DSÍ til að fjármagna frekar starf DSÍ og aukið starf landsliðs DSÍ. Hugmynd væri að hafa gjaldið tvískipt 2 x 1.000 og miða við Felix stöðu 15. apríl og 15. nóvember. Hægt væri að hefja innheimtu gjaldsins á haustönn 2019.“ Hann gerði nánari grein fyrir tillögunni og nauðsyn þess að það komi inn mótframlag við styrki frá ÍSÍ þannig að hægt verði að nýta þá að fullu og ekki þurfi að skila styrkjum. Ályktunin var samþykkt samhljóða með öllum greiddum atkvæðum nema einu.

- Ellen Dröfn benti á að það þurfi að skýra betur grein 12.4 í lögum DSÍ. Lagt var til að stjórn DSÍ verði falið að skipa laganefnd til að yfirfara lög DSÍ og leggja fram tillögur á næsta dansþingi um lagabreytingar. Tillagan var samþykkt samhljóða með öllum greiddum atkvæðum.

1. **Þingslit.** Sandra Baldvinsdóttir sleit þinginu.

Þannig fram farið.

Sandra Baldvinsdóttir